ราคาทองคำปิดวันศุกร์ปรับตัวลง
สัญญาทองคำตลาดนิวยอร์กปิดปรับตัวลดลงเมื่อวันศุกร์ที่ผ่านมา (22 พ.ค.) หลังจากนางเจเน็ต เยลเลน ประธานธนาคารกลางสหรัฐ (FED) ระบุว่า การปรับขึ้นอัตราดอกเบี้ยในปีนี้ยังมีความเป็นไปได้หากเศรษฐกิจปรับตัวดีขึ้นตามที่เธอได้คาดไว้
25 พ.ค. 2558

สำนักข่าวอินโฟเควสท์รายงานว่า สัญญาทองคำตลาด COMEX (Commodity Exchange) ส่งมอบเดือนมิ.ย.ลดลง 0.1 ดอลลาร์ หรือ 0.01% ปิดวันศุกร์ (22 พ.ค.) ที่ 1,204.00 ดอลลาร์/ออนซ์ หลังบวก 2 สัปดาห์ติดต่อกัน แต่ลดลง 1.73% ในสัปดาห์นี้
สัญญาโลหะเงินส่งมอบเดือนก.ค.ลดลง 8.1 เซนต์ หรือ 0.47% ปิดที่ 17.051 ดอลลาร์/ออนซ์, สัญญาพลาตินัมส่งมอบเดือนก.ค.ลดลง 3.7 ดอลลาร์ หรือ 0.32% ปิดที่ 1,148.60 ดอลลาร์/ออนซ์ และสัญญาพัลลาเดียมส่งมอบเดือนมิ.ย.เพิ่มขึ้น 7.90 ดอลลาร์ ปิดที่ 784.00 ดอลลาร์/ออนซ์
ในระหว่างการกล่าวสุนทรพจน์ต่อหอการค้าที่โร้ดไอแลนด์ นางเยลเลนระบุว่า เธอคาดว่าเฟดจะปรับขึ้นอัตราดอกเบี้ยในปีนี้หากเศรษฐกิจยังคงมีแนวโน้มตามที่เธอคาดการณ์ “หากเศรษฐกิจยังคงปรับตัวดีขึ้นตามที่ดิฉันคาดไว้ ฉันคิดว่าจะมีบางจุดที่เหมาะสมภายในปีนี้ในการดำเนินการขั้นแรกเพื่อปรับขึ้นเป้าหมายอัตราดอกเบี้ยระยะสั้น” คำพูดของนางเยลเลนส่งผลให้ดอลลาร์ปรับตัวเพิ่มขึ้นเมื่อเทียบกับสกุลเงินอื่นๆ ซึ่งเพิ่มแรงกดดันให้กับทองคำซึ่งซื้อขายเป็นสกุลเงินดอลลาร์ สำนักข่าวซินหัวรายงาน